Povzetek revizijskega poročila  
Uresničevanje javnega interesa na področju investicij v javno bazensko infrastrukturo

***Investicija Mestne občine Slovenj Gradec***

Računsko sodišče je izvedlo revizijo smotrnosti **Mestne občine Slovenj Gradec** (v nadaljevanju: občina) pri uresničevanju javnega interesa na področju investicij v javno bazensko infrastrukturo v obdobju od 1. 1. 2018 do 31. 12. 2023 in pri tem preverilo, ali je občina določila in dosegla cilje, povezane z uresničevanjem javnega interesa na področju investicij v javno bazensko infrastrukturo, ter navedene investicije strateško in operativno načrtovala in izvedla v skladu z načrtom.

Računsko sodišče je podalo mnenje, da je bila občina pri uresničevanju javnega interesa na področju investicij v javno bazensko infrastrukturo uspešna in delno učinkovita.

Revizija občine je ena izmed prečnih revizij smotrnosti pri uresničevanju javnega interesa na področju investicij v javno bazensko infrastrukturo izbranih občin, ki so bile opravljene vzporedno z revizijo učinkovitosti ministrstva, pristojnega za šport, in Fundacije za financiranje športnih organizacij v Republiki Sloveniji z namenom opozoriti na problematiko uresničevanja javnega interesa na področju investicij v športno infrastrukturo.

Izgradnja novega bazena je bila izvedena v okviru projekta sanacije degradiranega območja, ki je vključevalo nekdanje letno kopališče. Občina je projekt načrtovala v okviru trajnostne strategije ter za njegovo izvedbo pridobila tudi evropska sredstva.

Projekt sanacije degradiranega območja je bil opredeljen v sklopu strateškega cilja "privlačno mesto" in med prednostnimi usmeritvami "oblikovanje novih zelenih javnih odprtih površin v mestu" ter "izboljšanje možnosti za kakovostno preživljanje prostega časa". Za projekt so bili opredeljeni splošni, specifični in operativni cilji, za njihovo merjenje in spremljanje uresničenosti pa so bili določeni ustrezno ovrednoteni kazalniki. Doseganje njihove ciljne vrednosti je bilo pogoj za pridobitev evropskih sredstev.

Občina ni pripravila posebne strategije športa, je pa to področje obravnavala v okviru trajnostne strategije. Stanje na področju športa in športne infrastrukture je analizirala obdobno, vsakih 5 let. Potreb na področju športa in športne infrastrukture ob pripravi analiz stanja na področju športa ni ocenjevala. Z zainteresiranimi deležniki, uporabniki športne infrastrukture, je sodelovala po potrebi, ob pripravi letnih načrtov športa in na neformalen način.

Projekt sanacije degradiranega območja je bil načrtovan v letnih proračunih in tudi v načrtu razvojnih programov, za proračunska leta od 2017 do 2023. Iz slednjih niso bile razvidne obrazložitve vrednosti investicije v posameznem letu. Finančni prikaz investicij v športno infrastrukturo, tako tudi projekt izgradnje bazenov, ni bil vključen v letne programe športa.

Za izvedbo investicije je občina zagotovila celotno investicijsko dokumentacijo, ki je vsebovala podatke in analize za sprejem odločitve o izvedbi investicije. Investicijska dokumentacija je bila ustrezno novelirana ob vseh ključnih spremembah, povezanih z investicijo.

Pogodbena vrednost za izvedbo investicije sklopa 1, ki obsega izgradnjo zimskega in letnega bazenskega kompleksa z opremo, je znašala 9.737.586 EUR z DDV. Med izvajanjem projekta so bili zaradi dodatnih dogovorjenih del h gradbeni pogodbi sklenjeni ustrezni aneksi, tako da je pogodbena vrednost investicije znašala 10.364.490 EUR z DDV.

Rok zaključka projekta je bil prvotno načrtovan leta 2020, ki pa se je zaradi zahtevnih postopkov izvedbe javnega naročila ter vpliva epidemije covida-19 premaknil v leto 2022. O izvedbi investicije je občina sprotno poročala v poslovnih poročilih v okviru zaključnih računov proračuna, vendar pri tem ni v celoti sledila zahtevam po Uredbi o enotni metodologiji za pripravo in obravnavo investicijske dokumentacije na področju javnih financ. Julija 2022 je bilo pridobljeno uporabno dovoljenje in s tem je bila investicija v vrednosti 9.908.771 EUR zaključena. Doseženi so bili vsi predvideni operativni cilji, s čimer je občina prispevala tudi k uresničitvi specifičnih in splošnih ciljev projekta. Občina je o doseganju ciljev ob zaključku projekta ustrezno poročala.

Računsko sodišče je občini podalo **priporočila**, ni pa zahtevalo predložitve odzivnega poročila.

Ljubljana, 19. decembra 2024